31993D0140
L 056/42
JURNALUL OFÍCIAL AL UNIUNII EUROPENE
DECIZIA COMISIEI
din 19 ianuarie 1993
de stabilire a normelor de control vizual în vederea depistării paraziților din produsele pescărești
(93/140/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producerea și introducerea pe piață a produselor pescărești (1), în special capitolul IV punctul V 1din anexă,
întrucât Directiva 91/493/CEE stabilește în special cerințele privind controlul paraziților pe parcursul manipulării produselor pescărești în interiorul unităților de prelucrare terestre și la bordul navelor-uzină;
întrucât unitățile din sectorul piscicol sunt responsabile de efectuarea autocontroalelor în toate fazele de producție a produselor pescărești în conformitate cu normele prevăzute la articolul 6 din Directiva 91/493/CEE, astfel încât peștii în mod evident infestați cu paraziți să fie excluși de la consumul uman;
întrucât, conform capitolului I punctul II 5 al anexei Directivei 91/493/CEE, trebuie să se aplice aceleași norme atât pentru unitățile de prelucrare terestră, cât și pentru navele-uzină;
întrucât adoptarea modalităților de control vizual implică definirea noțiunilor de paraziți vizibili și de control vizual, precum și stabilirea naturii și frecvenței efectuării observațiilor;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
În sensul prezentei decizii, se aplică următoarele definiții:
1.
parazit vizibil: parazitul sau grupul de paraziți având o dimensiune, o culoare și o textură care permit distingerea netă a acestora de țesuturile peștelui;
2.
control vizual: examinarea nedistructivă a peștilor sau a produselor pescărești, efectuată fără ajutorul instrumentelor optice de mărire și în condiții bune de iluminare pentru ochiul uman, inclusiv, când este cazul, prin examinare contra luminii.
Articolul 2
(1) Controlul vizual se efectuează prin sondaj, pe un număr reprezentativ de unități.
(2) Persoanele responsabile din unitățile de prelucrare terestră și persoanele calificate de pe navele-uzină stabilesc volumul și frecvența controalelor menționate la alineatul (1) în funcție de natura produselor pescărești, de originea lor geografică și de utilizarea acestora.
Articolul 3
Pe parcursul producției, controlul vizual al peștilor eviscerați trebuie efectuat de către persoane calificate, având ca obiect cavitatea abdominală, ficatul și icrele destinate consumului uman. În funcție de sistemul de eviscerare utilizat, controlul vizual se efectuează:
1.
în cazul eviscerării manuale, în mod continuu de către operator, în momentul eviscerării și al spălării;
2.
în cazul eviscerării mecanice, prin sondaj efectuat pe un număr reprezentativ de unități, de minimum 10 pești pe lot.
Articolul 4
Controlul vizual al fileurilor sau al peștelui tranșat trebuie să se efectueze de către persoane calificate pe parcursul operațiunii de curățare, după decuparea fileurilor și a tranșării peștelui. În cazul în care nu se poate efectua un examen individual, din cauza dimensiunii fileurilor sau a operațiunilor de decupare a fileurilor, trebuie să se instituie un plan de recoltare a probelor care să fie pus la dispoziția autorităților competente în conformitate cu dispozițiile prevăzute la articolul 6 alineatul (1) din Directiva 91/493/CEE. În cazul în care examinarea contra luminii a fileurilor este posibilă din punct de vedere tehnic, aceasta trebuie să fie inclusă în planul de recoltare a probelor.
Articolul 5
Prezenta decizie se adresează statelor membre.
Adoptată la Bruxelles, 19 ianuarie 1993.